|  |  |
| --- | --- |
| SREDNJA ŠKOLA LOVRE MONTIJA Ikičina 30, 22300 Knin KLASA: «CasesClassificationCode» URBROJ: «RegistrationNumber» Knin,10.veljače 2025. | «Image:QRcode» |

Na temelju članka čl.19. Zakona o zaštiti na radu („NN“, broj: 71/14., 118/14., 154/14., 94/18. i 96/18.), članka 118. Zakona o odgoju i obrazovanju u osnovnoj i srednjoj školi ("N.N." broj: 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19., 64/20, 151/22 i 156/23) i članka 40. Statuta Srednje škole Lovre Montija školski odbor na sjednici održanoj dana 10.veljače 2025., donio je

***PRAVILNIK O ZAŠTITI NA RADU***

1. ***OPĆE ODREDBE***

***Predmet Pravilnika i rodna jednakost***

Članak 1.

1. Pravilnikom o zaštiti na radu (u daljem tekstu: Pravilnik) u Srednjoj školi Lovre Montijan (u daljem tekstu: Škola) uređuju se organizacija, načela prevencije i pravila provedbe zaštite na radu, prava i ovlasti za provođenje zaštite na radu, procjena rizika, obveze i prava radnika, osposobljavanje za rad na siguran način, sredstva rada i osobna zaštitna sredstva, stres na radu ili u vezi s radom, pružanje prve pomoći, zaštita od požara i evakuacija i spašavanje, zabrana uporabe sredstava ovisnosti, izvješćivanje radnika, evidencije i isprave, nadzor, položaj posebnih skupina radnika i druga pitanja u svezi sa zaštitom na radu.
2. Izrazi koji se rabe u ovom Pravilniku, a imaju rodno značenje, rabe se neutralno i odnose se jednako na muški i ženski spol.

***Provođenje zaštite na radu***

Članak 2.

1. Zaštita na radu provodi se u Školi radi sustavnog unapređivanja sigurnosti i zaštite zdravlja radnika i osoba na radu, sprječavanje ozljeda na radu, profesionalnih bolesti i drugih bolesti u svezi s radom te ugodnog boravka učenika i ostalih osoba u unutarnjem i vanjskom prostoru Škole.
2. Provođenje zaštite na radu sastavni je dio radnih obveza svih radnika Škole.

***Primjena Pravilnika***

Članak 3.

1. Odredbe ovoga Pravilnika primjenjuju se na fizičke osobe koje su u radnom odnosu u Školi i fizičke osobe koje nisu u radnom odnosu u Školi, ali za Školu obavljaju određene aktivnosti odnosno poslove, osobe na stručnom osposobljavanju za rad bez zasnivanja radnog odnosa, osobe koje rade prema ugovoru o djelu, volonteri i studenti (u daljnjem tekstu: radnici)
2. Odredbe ovoga Pravilnika ne primjenjuju se kada je povoljnija zaštita na radu osigurana kolektivnim ugovorom, sporazumom sklopljenim između radničkog vijeća i Škole ili ugovorom o radu.
3. Odredbe ovoga Pravilnika ne odnose se na radnike drugih poslodavaca za vrijeme obavljanja ugovorenih poslova u Školi i roditelje za vrijeme boravka u Školi.

***Utvrđivanje mjera i sredstava zaštite na radu***

Članak 4.

Mjere i sredstva za provođenje zaštite na radu utvrđuju se Godišnjim planom i programom rada i Financijskim planom Škole.

1. ***PRAVILA ZAŠTITE NA RADU I OPĆA NAČELA PREVENCIJE***

***Provođenje i ostvarivanje zaštite na radu***

Članak 5.

1. U Školi se zaštita na radu provodi prema propisanim općim načelima prevencije i sustava pravila.
2. U Školi se zaštita na radu ostvaruje u skladu s osnovnim, posebnim i priznatim pravilima zaštite na radu, u skladu sa zakonom i provedbenim propisima.

***Opća načela prevencije***

Članak 6.

Zaštita na radu u Školi se provodi na temelju sljedećih općih načela prevencije:

* izbjegavanja rizika
* procjenjivanja rizika
* sprječavanja rizika na njihovom izvoru
* prilagođavanja rada radnicima u vezi s oblikovanjem mjesta rada, izborom radne opreme te načinom rada i radnim postupcima radi ublažavanja jednoličnog rada, rada s nametnutim ritmom te ostalih napora s ciljem smanjenja njihovog štetnog učinka na zdravlje
* prilagođavanja tehničkom napretku
* zamjene opasnog neopasnim ili manje opasnim
* razvoja dosljedne sveobuhvatne politike prevencije povezivanjem tehnologije, organizacije rada, uvjeta rada, ljudskih odnosa i utjecaja radnog okoliša
* davanja prednosti skupnim mjerama zaštite pred pojedinačnim
* odgovarajuće osposobljavanje i obavješćivanje radnika
* besplatnosti prevencije, odnosno mjera zaštite na radu za radnike.

***Obveza primjenjivanja mjera zaštite na radu***

Članak 7.

Sve osobe koje sudjeluju u Školi u poslovima zaštite na radu dužne su primjenjivati preventivne mjere i pravila zaštite na radu na temelju procjene rizika te organizirati i provoditi radne postupke i poduzimati aktivnosti za sprječavanje izloženosti radnika utvrđenim rizicima kako bi se otklonila i svela na najmanju moguću mjeru vjerojatnost nastanka profesionalne bolesti, oboljenja od profesionalne bolesti ili bolesti u svezi s radom.

1. ***OVLASTI ZA PROVOĐENJE ZAŠTITE NA RADU***

***Ovlaštenja za provođenje zaštite na radu***

Članak 8.

 Za provođenje zaštite na radu u Školi su ovlašteni:

1. Školski odbor,
2. ravnatelj odnosno njegov ovlaštenik,
3. stručnjak zaštite na radu,
4. povjerenik radnika za zaštitu na radu,
5. Odbor za zaštitu na radu.
6. ***Školski odbor***

***Prava i obveze Školskog odbora***

Članak 9.

1. Školski odbor:
* utvrđuje programe zaštite na radu na radnim mjestima i u okolišu Škole,
* utvrđuje mjere i sredstva za provođenje i unapređivanje zaštite na radu,
* na prijedlog ravnatelja, a uz prethodnu suglasnost Radničkog vijeća odnosno sindikalnog povjerenika koji je preuzeo ovlasti Radničkog vijeća, odlučuje o potrebi postavljanja nadzornih uređaja radi kontrole ulazaka i izlazaka iz radnih prostorija i prostora Škole te radi smanjenja izloženosti radnika i korisnika usluga Škole od razbojstva, provala, nasilja, krađa i sličnih događaja,
* Imenuje Odbor zaštite na radu Škole,
* odlučuje o dodjeli priznanja i nagrada fizičkim i pravnim osobama koje promiču zaštitu zdravlja i sigurnost na radu,
* obavlja druge poslove zaštite na radu utvrđene općim aktima Škole.
1. S programima i mjerama zaštite na radu iz stavka l. ovoga članka Školski odbor upoznaje stručnjaka zaštite na radu i povjerenika radnika za zaštitu na radu.
2. ***Ravnatelj odnosno ovlaštenik ravnatelja***

***Prava i obveze ravnatelja***

Članak 10.

1. Ravnatelj:
* organizira i provodi zaštitu na radu vodeći pri tome računa o prevenciji rizika te obavješćivanja, osposobljavanja, ustrojstvu i sredstvima rada,
* osigurava izradu Procjene rizika za život i zdravlje radnika i drugih osoba na radu,
* obavještava radnike, povjerenika radnika za zaštitu na radu, stručnjaka zaštite na radu, ovlaštenu osobu ako je s njom ugovorio obavljanje poslova zaštite na radu, i druge osobe o svim rizicima i promjenama koje bi mogle utjecati na sigurnost i zdravlje radnika, a osobito o rizicima vezanim za mjesto rada i narav ili vrstu poslova, o mogućem oštećenju zdravlja te o zaštitnim i preventivnim mjerama i aktivnostima u svakom radnom postupku, mjerama pružanja prve pomoći, zaštite od požara, zaštite i spašavanja radnika te o radnicima koji ih provode.
* skrbi o osiguravanju potrebitog broja radnika osposobljenih za evakuaciju i spašavanje te pružanje prve pomoći te o tome donosi potrebne odluke,
* omogućuje upoznavanje radnika s odredbama ovoga pravilnika i dostupnost procjene rizika na mjestu rada, upute za rad na siguran način za mjesto rada i poslove koji se na njemu obavljaju, te osposobljavanje radnika za rad na siguran način,
* izdaje naloge radnicima o otklanjanju nedostataka koji ugrožavaju život i zdravlje radnika,
* osigurava na mjestu rada postavljanje na vidljivo mjesto: sigurnosne znakove, znakove za evakuaciju i spašavanje te upute i oznake za rukovanje sredstvima rada i radnom opremom,
* utvrđuje potrebu postavljanja nadzornih uređaja radi kontrole ulazaka i izlazaka iz radnih prostorija i prostora Škole te radi smanjenja izloženosti radnika i korisnika usluga Škole od razbojstva, provala, nasilja, krađa i sličnih događaja,
* osigurava radniku na njegov zahtjev zdravstveni pregled jednom u pet godina,
* upućuje radnike na redovite periodične preglede, a prema potrebi i na izvanredne preglede,
* ugovara usluge medicine rada sa zdravstvenom ustanovom koja obavlja djelatnost medinice

 rada odnosno sa specijalistom medicine rada u privatnoj praksi, u skladu s propisima

 o zdravstvenoj zaštiti i zdravstvenom osiguranju,

* osigurava izabranom specijalistu medicine rada pristup mjestima rada,
* skrbi o zabrani pijenja alkoholnih pića i uzimanja sredstava ovisnosti u Školi,
* skrbi o zabrani pušenja u školskom prostoru,
* privremeno udaljuje s rada radnika kojega zatekne pod utjecajem alkohola ili drugih sredstava ovisnosti,
* prati i razmatra podatke u svezi s povrjedama na radu i profesionalnim bolestima,
* skrbi o pravodobnoj prijavi radnikove povrede na radu,
* određuje vođenje propisane evidencije,
* osigurava unutarnji nadzor nad primjenom pravila zaštite na radu,
* izvješćuje inspektora rada o smrtnoj, težoj ili skupnoj ozljedi radnika,
* pismenim putem obavještava novoprimljenog radnika da će biti nadziran nadzornim audio odnosno video uređajima,
* obavlja druge poslove prema propisima, statutu Škole i odredbama ovog Pravilnika.
1. Ravnatelj je odgovoran za organiziranje i provedbu zaštite na radu radnika u svim dijelovima radnog procesa.

***Prava i obveze ovlaštenika ravnatelja***

Članak 11.

1. Provođenje zaštite na radu ravnatelj može u pisanom obliku prenijeti na svojeg ovlaštenika u okviru njegovog djelokruga rada.
2. Ravnatelj je obvezan ovlastiti ovlaštenika osobito za to da:
* radniku koji nije osposobljen za rad na siguran način ne dopusti rad bez nadzora osposobljenog radnika,
* radniku za kojeg nije na propisani način utvrđeno da ispunjava tražene uvjete, ne dopusti obavljanje poslova s posebnim uvjetima rada, odnosno da radniku koji više ne ispunjava tražene uvjete zabrani da nastavi obavljati poslove s posebnim uvjetima rada,
* isključi iz uporabe radnu opremu koja nije ispravna, odnosno sigurna, kao i osobnu zaštitnu opremu na kojoj nastanu promjene zbog kojih postoje rizici za sigurnost i zdravlje radnika,
* u suradnji sa stručnjakom za zaštitu na radu osigura evidentiranje svake nezgode i ozljede na radu te svakog slučaja postupanja radnika u skladu s odredbom članka 69. stavaka 3. i 4. Zakona o zaštiti na radu,
* nadzire da radnici rade u skladu s pravilima zaštite na radu, uputama ravnatelja, odnosno proizvođača radne opreme, osobne zaštitne opreme, opasnih kemikalija i bioloških štetnosti te da koriste propisanu osobnu zaštitnu opremu odnosno da radniku zabrani rad ako ga obavlja u suprotnosti odredaba ovog stavka,
* osigura potreban broj radnika osposobljenih za evakuaciju i spašavanje, za pružanje prve pomoći te da im stavi na raspolaganje svu potrebnu opremu,
* osigura da se u vrijeme rada ne piju alkoholna pića te da se ne uzimaju druga sredstva ovisnosti, odnosno da zabrani rad radnicima koji su na radu pod utjecajem alkohola ili drugih sredstava ovisnosti i da ih udalji s mjesta rada.

(3) Ravnatelj je obvezan ovlašteniku osigurati uvjete za rad te ga ne smije staviti u nepovoljniji položaj zbog poduzimanja aktivnosti u skladu s pravilima zaštite na radu te postupanja po pravilima struke i danim ovlaštenjima poslodavca.

(4) Pod uvjetima za rad iz stavka 3. ovoga članka podrazumijevaju se samostalnost ovlaštenika u donošenju i provođenju odluka te samostalnost u raspolaganju sredstvima koja mu je obvezan osigurati ravnatelj.

1. ***Stručnjak zaštite na radu***

***Poslovi stručnjaka zaštite na radu***

Članak 12.

1. Škola je obvezna obavljanje poslova zaštite na radu ugovorom o radu ugovoriti sa stručnjakom zaštite na radu.
2. Stručnjak zaštite na radu u Školi osobito obavlja slijedeće poslove zaštite na radu:
* pruža stručnu pomoć ravnatelju, radnicima te povjereniku radnika za zaštitu na radu u provedbi i unapređivanju zaštite na radu,
* sudjeluje u izradi poslovne strategije te operativnih planova i programa poslovanja Škole u dijelu u kojem se moraju odnositi na zaštitu na radu, te sudjelovanje u primjeni upravljačkih metoda ili tehnika za provođenje te strategije,
* sudjeluje u postupku izrade Procjene rizika,
* provodi unutarnji nadzor nad primjenom pravila zaštite na radu te poticanje i savjetovanje ravnatelja i njegovih ovlaštenika da otklanjaju nedostatke u zaštiti na radu utvrđene unutarnjim nadzorom,
* prikuplja i analizira podataka u vezi s nezgodama, ozljedama na radu, profesionalnim bolestima i bolestima u vezi s radom te priprema propisanih prijava ozljeda na radu i profesionalnih bolesti i izrada izvješća za potrebe Škole,
* surađuje s tijelima nadležnima za poslove inspekcije rada, sa zavodom nadležnim za zaštitu zdravlja i sigurnost na radu, ovlaštenima osobama te sa specijalistom medicine rada,
* provodi osposobljavanje radnika, ravnatelja i ovlaštenika za rad na siguran način,
* provodi osposobljavanje povjerenika radnika za zaštitu na radu i pomaganje u njegovom djelovanju,
* djeluje u Odboru za zaštitu na radu Škole
* surađuje s ravnateljem prilikom projektiranja, građenja i rekonstrukcije građevina namijenjenih za rad, nabave radne opreme i ostalih sredstava rada, osobne zaštitne opreme i opasnih kemikalija,
* provodi ostale poslove zaštite na radu u skladu s potrebama Škole.
1. O obavljenom unutarnjem nadzoru od strane stručnjaka zaštite na radu sastavljaju se i čuvaju dokumenti, koji mogu biti u pisanom ili elektroničkom obliku.

***Obveze Škole u svezi stručnjaka zaštite na radu***

Članak 13.

1. Škola je obvezna stručnjaku zaštite na radu omogućiti ispunjavanje obveza te mu za to osigurati potrebno vrijeme, opremu, pomoć drugih stručnih radnika
i ostale uvjete za rad kao i učiniti dostupnom odgovarajuću dokumentaciju, a osobito procjenu rizika i popis mjera koje se provode u svrhu uklanjanja ili smanjenja procijenjenih rizika, evidencije i isprave koje je obvezan voditi i čuvati u skladu s odredbama članka 61. stavak 1. i 2. Zakona o radu te upravne mjere koje je naredio nadležni inspektor.
2. Škola je dužna stručnjaku zaštite na radu osigurati profesionalnu neovisnost
i ne smije ga zbog obavljanja poslova zaštite na radu staviti u nepovoljniji položaj.

***Ovlaštena osoba za zaštitu na radu***

Članak 14.

 (1)Ako se u Školi zbog objektivnih i opravdanih razloga ne mogu obavljati poslovi zaštite na radu prema članku 12. stavak 1. ovog Pravilnika, ravnatelj može ugovoriti obavljanje tih poslova s ovlaštenom fizičkom ili pravnom osobom (u daljnjem tekstu: ovlaštena osoba za zaštitu na radu) koja je dužna poslove zaštite na radu obavljati u skladu sa Zakonom o zaštiti na radu i drugim propisima koji reguliraju zaštitu na radu te ovim Pravilnikom.

 (2)Ovlaštena osoba iz stavka 1. ovog članka dužna je pisanim putem odrediti stručnjaka zaštite na radu koji će obavljati poslove zaštite na radu u Školi.

1. ***Povjerenik radnika za zaštitu na radu***

***Izbor povjerenika radnika za zaštitu na radu***

Članak 15.

1. Radnici Škole mogu između sebe birati povjerenika radnika za zaštitu na radu.
2. Povjerenik radnika za zaštitu na radu obvezan je štititi interese radnika na području zaštite na radu te pratiti primjenu pravila, mjera, postupaka i aktivnosti zaštite na radu.
3. Izbor povjerenika radnika za zaštitu na radu provodi se na način, pod uvjetima i u postupku propisanim odredbama Zakona o radu, kolektivnog ugovora i odredbama provedbenog propisa kojima je uređen izbor radničkog vijeća.

***Prava i obveze povjerenika radnika zaštite na radu***

Članak 16.

Povjerenik radnika za zaštitu na radu ima pravo:

1. podnositi ravnatelju prijedloge vezane uz donošenje odluka iz zaštite na radu
2. zahtijevati od ravnatelja poduzimanje odgovarajućih mjera u svrhu smanjenja i otklanjanja rizika
3. podnositi pritužbe tijelima nadležnim za zaštitu na radu
4. sudjelovati s ravnateljem u planiranju unapređivanja uvjeta rada,
5. biti obaviješten o svim promjenama koje utječu ili bi mogle utjecati na zaštitu na radu
6. izvršiti uvid i koristiti dokumentaciju Škole iz zaštite na radu
7. primati primjedbe radnika u vezi s primjenom pravila zaštite na radu te ih prenositi ravnatelju
8. izvijestiti nadležnog inspektora i specijalistu medicine rada o svojim zapažanjima, odnosno zapažanjima radnika
9. nazočiti inspekcijskim pregledima i očitovati se na činjenično stanje koje utvrdi nadležni inspektor
10. pozvati nadležnog inspektora kada ocijeni da su ugroženi sigurnost i zdravlje radnika, a ravnatelj ili upravno vijeće propušta ili odbija provoditi potrebnu zaštitu na radu
11. osposobljavati se za obavljanje poslova povjerenika radnika za zaštitu na radu
12. stalno proširivati i unapređivati znanje te pratiti i prikupljati obavijesti od važnosti za svoj rad
13. staviti prigovor na inspekcijski nalaz
14. svojim djelovanjem poticati radnike na provedbu zaštite na radu
15. obavješćivati radnike o provedbi zaštite na radu

***Obveza savjetovanja s povjerenikom radnika za zaštitu na radu***

Članak 17.

1. Ravnatelj je obvezan unaprijed i pravodobno, savjetovati se s povjerenikom radnika za zaštitu na radu o:
2. zapošljavanju stručnjaka zaštite na radu i poslovima koje će obavljati
3. povjeravanju provođenja zaštite na radu ovlaštenoj osobi i poslovima koje će obavljati
4. izradi procjene rizika te izmjenama, odnosno dopunama procjene rizika
5. izboru radnika za pružanje prve pomoći i radnika za provođenje mjera zaštite od požara, evakuacije i spašavanja
6. zaštiti i prevenciji od rizika na radu te sprječavanju i smanjivanju rizika
7. sprječavanju nezgoda, ozljeda na radu i profesionalnih bolesti
8. promjenama u procesu rada i poboljšavanju uvjeta rada
9. planiranju i provođenju osposobljavanja iz zaštite na radu
10. utjecaja radnih uvjeta i radnog okoliša na sigurnost i zdravlje radnika
11. izboru sredstava rada i osobne zaštite opreme.
12. Ravnatelj je obvezan osigurati povjereniku radnika za zaštitu na radu potrebno vrijeme i uvjete za nesmetano obavljanje dužnosti, davati mu sve potrebne obavijesti i učiniti dostupnom odgovarajuću dokumentaciju, a osobito procjenu rizika i popis mjera koje se provode u svrhu uklanjanja ili smanjenja procijenjenih rizika, evidencije i isprave koje je obvezan voditi i čuvati u skladu s odredbama članka 61. stavak 1. i 2. Zakona o radu te upravne mjere koje je naredio nadležni inspektor.
13. Ravnatelj povjerenika radnika za zaštitu na radu ne smije staviti u nepovoljniji položaj u odnosu na njegove dotadašnje uvjete rada i u odnosu na ostale radnike i ne smije mu otkazati ugovor o radu bez pristanka radničkog vijeća ili sindikalnog povjerenika u funkciji radničkog vijeća odnosno bez pribavljene sudske odluke.
14. Ravnatelj je obvezan najmanje svaka tri odnosno svakih šest mjeseci, ovisno o tome ima li utemeljeno radničko vijeće ili nema, pisanim putem izvijestiti povjerenika radnika za zaštitu na radu o stanju zaštite na radu i planiranim aktivnostima u narednom izvještajnom razdoblju.
15. Iznimno od stavka 4. ovog članka, a u slučaju smrtne ili teške ozljede na radu odnosno utvrđenog slučaja profesionalne bolesti i nalaza nadležnog inspektora kojim je utvrđen nedostatak u provedbi zašite na radu, ravnatelj je obvezan o nastanku tog događaja odmah izvijestiti povjerenika radnika za zaštitu na radu te ga pozvati na očevid.
16. ***Odbor za zaštitu na radu***

***Osnivanje Odbora zaštite na radu***

Članak 18.

1. Škola je obvezna osnovati Odbor zaštite na radu (u daljnjem tekstu: Odbor) kao svoje savjetodavno tijelo za unapređivanje zaštite na radu.
2. Odbor čine:
* ravnatelj ili njegov ovlaštenik,
* stručnjak zaštite na radu koji obavlja poslove zaštite na radu u Školi,
* specijalist medicine rada izabran u skladu s posebnim propisom te
* povjerenik radnika za zaštitu na radu ili njihov koordinator.

(3) Predsjednik Odbora je ravnatelj ili njegov ovlaštenik.

(4) Članove Odbora pisanom odlukom imenuje Školski odbor.

1. Radi rješavanja specifičnih problema zaštite na radu, poslodavac će u rad odbora uključiti stručnjake za pojedina područja.

***Rad i sjednice Odbora***

Članak 19.

(1) Odbor se sastaje najmanje jedanput u šest mjeseci i o svojem radu vodi zapisnik.

(2) Iznimno od odredbe stavka 1. ovoga članka, u slučaju smrtne ozljede ili ozljede nastale u prostoru Škole, a zbog koje je radniku ili osobi na radu pružena hitna medicinska pomoć i zbog koje je zadržan na liječenju, utvrđenog slučaja profesionalne bolesti ili nalaza nadležnog inspektora kojim je utvrđen nedostatak u provedbi zaštite na radu, predsjednik Odbora je obvezan sazvati sjednicu u roku od dva radna dana od nastanka ozljede.

(3) O sjednici odbora iz stavka 2. ovoga članka poslodavac obavještava nadležnog inspektora, koji može prisustvovati sjednici.

(4) Ako predsjednik Odbora sjednicu Odbora ne sazove u rokovima iz stavaka 1. i 2. ovoga članka, sjednicu Odbora ima pravo sazvati povjerenik radnika za zaštitu na radu ili koordinator povjerenika, odnosno radničko vijeće ili sindikalni povjerenik s pravima i obvezama radničkog vijeća.

***Poslovi Odbora***

Članak 20.

(1) Sa svrhom stalnog unapređivanja zaštite na radu, Odbor planira i nadzire:

* primjenu pravila zaštite na radu u Školi,
* organizaciju obavljanja poslova zaštite na radu,
* obavješćivanje i osposobljavanje u vezi sa zaštitom na radu
* prevenciju rizika na radu i u vezi s radom te njezine učinke na zdravlje i sigurnost radnika.

(2) U slučaju potrebe, a radi rješavanja specifičnih problema zaštite na radu, u rad Odbora uključit će se stručnjaci za pojedina područja.

(3) Poslovi Odbora iz stavka 1. ovoga članka mogu se proširiti kolektivnim ugovorom i sporazumom sklopljenim između Radničkog vijeća i Škole.

1. ***PROCJENA RIZIKA NA RADU***

***Obveza utvrđivanja procjene rizika na radu***

Članak 21.

 (1)Škola je obvezna procjenjivati rizike za život i zdravlje radnika i osoba na radu, osobito u odnosu na sredstva rada, radni okoliš, tehnologiju, fizikalne štetnosti, kemikalije, odnosno biološke agense koje koristi, uređenje mjesta rada, organizaciju procesa rada, jednoličnost rada, statodinamičke i psihofiziološke napore, rad s nametnutim ritmom, rad po učinku u određenom vremenu (normirani rad), noćni rad, psihičko radno opterećenje i druge rizike koji su prisutni, radi sprječavanja ili smanjenja rizika.

(2)Procjena rizika mora biti izrađena u pisanom ili elektroničkom obliku te mora odgovarati postojećim rizicima na radu i u vezi s radom i biti dostupna radniku na mjestu rada.

(3)Temeljem Procjene rizika Škola je obvezna primjenjivati pravila zaštite na radu, preventivne mjere, organizirati i provoditi radne i proizvodne postupke, odnosno metode te poduzimati druge aktivnosti za sprječavanje i smanjenje izloženosti radnika utvrđenim rizicima, kako bi otklonio ili sveo na najmanju moguću mjeru vjerojatnost nastanka ozljede na radu, oboljenja od profesionalne bolesti ili bolesti u vezi s radom te kako bi na svim stupnjevima organizacije rada i upravljanja osigurao bolju razinu zaštite na radu.

(4)Škola je obvezna radnike odnosno njihove predstavnike uključiti u postupka Procjene rizika i tome imati dokumentirane informacije, o čemu skrbi ravnatelj Škole.

1. ***OBVEZE I PRAVA RADNIKA***

***Obveza osposobljavanja radnika***

Članak 22.

Radnici su obvezni osposobljavati se za rad na siguran način kada ih na osposobljavanje uputi Škola.

***Obveza rada dužnom pažnjom***

Članak 23.

1. Radnici su obvezni i odgovorni obavljati poslove s dužnom pažnjom te pri tome voditi računa o svojoj sigurnosti i zaštiti zdravlja, kao i sigurnosti i zaštiti zdravlja ostalih radnika te sigurnosti i zaštiti zdravlja učenika Škole.
2. Smatra se da radnik radi dužnom pažnjom kada poslove obavlja u skladu sa znanjima i vještinama koje je stekao tijekom osposobljavanja za rad na siguran način te kada radi po uputama poslodavca, odnosno njegovog ovlaštenika, tako da:
* prije početka rada pregleda mjesto rada te o uočenim nedostacima izvijesti poslodavca ili njegovog ovlaštenika
* pravilno koristi sredstva rada
* koristi propisanu osobnu zaštitnu opremu, koju je nakon korištenja obvezan vratiti na za to određeno mjesto
* pravilno koristi i samovoljno ne isključuje, ne vrši preinake i ne uklanja zaštite na sredstvima rada
* odmah obavijesti poslodavca, njegovog ovlaštenika, stručnjaka zaštite na radu ili povjerenika radnika za zaštitu na radu o svakoj situaciji koju smatra značajnim i izravnim rizikom za sigurnost i zdravlje, o nepostojanju ili nedostatku uputa za takvu situaciju, kao i o bilo kojem uočenom nedostatku u organiziranju i provedbi zaštite na radu
* posao obavlja u skladu s pravilima zaštite na radu, pravilima struke te pisanim uputama poslodavca
* prije odlaska s mjesta rada ostavi sredstva rada koja je koristio u takvom stanju da ne ugrožavaju ostale radnike ili sredstva rada
* surađuje s ravnateljem odnosno njegovim ovlaštenikom, stručnjakom zaštite na radu, specijalistom medicine rada i povjerenikom radnika za zaštitu na radu.

***Obveza radnika na suradnju***

Članak 24.

* 1. Radnik je obvezan surađivati s ravnateljem, stručnjakom zaštite na radu, povjerenikom radnika za zaštitu na radu i specijalistom medicine rada u rješavanju svih pitanja zaštite na radu.
	2. Radnik je obvezan odmah izvijestiti ravnatelja, stručnjaka za zaštitu na radu ili povjerenika radnika za zaštitu na radu o svakoj činjenici za koju smatra da predstavlja neposredni rizik za sigurnost i zdravlje, kao i o svakom drugom nedostatku u sustavu zaštite na radu.

***Pravo radnika na odbijanje izvršenja posla i obveza poslodavca***

Članak 25.

1. Radnici imaju pravo odbiti raditi i napustiti mjesto rada ako im izravno prijeti rizik za život i zdravlje sve dok upravno vijeće i ravnatelj ne donesu mjere za otklanjanje nastalih čimbenika rizika.
2. O postupku iz stavka 1. ovog članka radnik je obvezan obavijestiti ravnatelja odnosno njegovog ovlaštenika, stručnjaka zašite na radu ili povjerenika radnika za zaštitu na radu, koji su dužni bez odlaganja o tome obavijestiti nadležnog inspektora.
3. Zbog postupanja prema stavku 1. ovoga članka radnici ne mogu trpjeti štetne posljedice.
4. ***OSPOSOBLJAVANJE ZA RAD NA SIGURAN NAČIN***

 ***Vrijeme osposobljavanja za rad na siguran način***

 Članak 26.

Radnici Škole osposobljavaju se za rad na siguran način na temelju procjene rizika i to:

* prije početka rada
* kod promjene u radnom postupku
* kod uvođenja nove radne opreme ili njezine promjene
* kod uvođenja nove tehnologije
* kod upućivanja radnika na novi posao, odnosno novo mjesto rada
* kod utvrđenog oštećenja zdravlja uzrokovanog opasnostima, štetnostima ili naporima u radu

***Potpunost obavještavanja radnika glede osposobljavanja***

 Članak 27.

Osposobljavanje radnika iz članka 26. ovoga Pravilnika treba provesti na način da se radnika obavijesti o svim činjenicama i okolnostima koje utječu ili bi mogle utjecati na sigurnost i zdravlje radnika, da se radniku objasni i da ga se osposobi za praktičnu primjenu mjera zaštite na radu koje je dužan primjenjivati tijekom rada u skladu s procjenom rizika kojima je izložen na radu i u vezi s radnom.

***Zabrana samostalnog rada***

Članak 28.

* 1. Ravnatelj ne smije dopustiti samostalno obavljanje poslova radniku koji nije osposobljen za rad na siguran način.
	2. Radniku koji nije osposobljen za rad na siguran način ravnatelj treba osigurati rad pod neposrednim nadzorom radnika osposobljenog za rad na siguran način, ali ne dulje od 60 dana.

***Obveza osposobljavanja i usavršavanja ravnatelja i njegovog ovlaštenika***

Članak 29.

Ravnatelj odnosno njegovog ovlaštenik moraju biti osposobljeni i moraju se stručno usavršavati iz područja zaštite na radu u skladu s procjenom rizika.

1. ***MJESTO RADA, SREDSTVA RADA I OSOBNA ZAŠTITNA OPREMA***

***Obveze Škole u svezi mjesta rada, sredstava rad i osobne zaštitne opreme***

Članak 30.

Škola je obvezna osigurati da:

* je mjesto rada radnika koje se koristi u svakom trenutku sigurno, održavano, prilagođeno za rad i u ispravnom stanju, u skladu s pravilima zaštite na radu,
* u uporabi budu samo ona sredstva rada i osobna zaštitna oprema koji su u svakom trenutku sigurni, održavani, prilagođeni za rad i u ispravnom stanju te da se koriste u skladu s pravilima zaštite na radu, tehničkim propisima i uputama proizvođača tako da u vrijeme rada ne ugrožavaju radnike,
* isključi iz uporabe sredstva rada i osobna zaštitna oprema na kojoj nastanu promjene zbog kojih postoje rizici za sigurnost i zdravlje radnika,
* se koristiti odgovarajuća osobna zaštitna oprema i osigurati da je radnici koriste na propisani način pri obavljanju poslova ako organizacijskim mjerama, odnosno osnovnim pravilima zaštite na radu nije moguće otkloniti ili u dovoljnoj mjeri ograničiti rizike za sigurnost i zdravlje radnika.

***Ispravnost sredstava rada i osobnih zaštitnih sredstava***

Članak 31.

1. Ispravnost sredstava rada i osobnih zaštitnih sredstava mora se ispitati prije njihova stavljanja u uporabu.
2. Ispitivanje sredstava rada i osobnih zaštitnih sredstava treba se obaviti u radnim prostorijama ili prostoru gdje će se sredstva uobičajeno rabiti.
3. Radnik koji čuva osobna zaštitna sredstva, dužan ih je pomno pregledati kod svakoga izdavanja odnosno primitka.

***Periodični pregled sredstava za rad***

Članak 32.

Pregled sredstava za rad obavlja se u rokovima određenim propisima i standardima.

***Ispitivanje strojeva i uređaja s povećanim opasnostima***

Članak 33.

1. Škola obavlja ispitivanje strojeva i uređaja s povećanim opasnostima:
* prije nego što se počnu rabiti,
* svakodnevno tijekom rukovanja s njima,
* u rokovima određenim godišnjim planom i programom rada,
* poslije popravka odnosno rekonstrukcije.
1. Ispitivanje strojeva i uređaja obavlja se prema provedbenim propisima koje donese ministar rada i prema odgovarajućoj tehničkoj dokumentaciji.
2. ***ZAŠTITA POSEBNIH SKUPINA RADNIKA***

***Obveza osiguranja dodatne zaštite na radu***

Članak 34.

 (1) Škola je dužna osigurati dodatnu zaštitu na radu:

- maloljetniku

 - trudnoj radnici

 - radnici koja je rodila ili koja doji dijete

 - radnicima sa smanjenom radnom sposobnosti.

 (2) U svezi sa stavkom 1. ovoga članka ravnatelj je obvezan:

 1. prilagoditi uvjete i raspored radnog vremena radi otklanjanja opasnosti ili

 štetnosti za sigurnost i zdravlje radnika

2. osigurati druge odgovarajuće poslove odnosno mjesto rada ako prilagodbe

 nisu izvedive ili opravdane.

1. ***STRES NA RADU ILI U VEZI S RADOM***

***Obveze škole u svezi stresa***

Članak 35.

(1) Škola je obvezna provoditi prevenciju stresa na radu ili u vezi s radom koji je uzrokovan poglavito čimbenicima u pogledu sadržaja rada, organizacije rada, radnog okruženja, loše komunikacija i međuljudskih odnosa među radnicima, a kako bi sveo na najmanju mjeru potrebu radnika da svladava poteškoće zbog dugotrajnije izloženosti intenzivnom pritisku te otklonio mogućnost da se umanji radna učinkovitost radnika i pogorša njegovo zdravstveno stanje.

(2) Ako postoje naznake stresa na radu ili u vezi s radom, Škola je obvezna posebnu pozornost usmjeriti na:

* organizaciju rada i radnih postupaka u pogledu radnog vremena, stupnja samostalnosti, podudarnost između vještine radnika i potreba posla, radnog opterećenja i drugog,
* radne uvjete i okolinu u pogledu izloženosti radnika nasilnom ponašanju i drugim pritiscima roditelja, učenika i okoline,
* komunikaciju u pogledu neizvjesnosti o tome što se očekuje od posla, izgledi za očuvanjem posla ili nadolazeće promjene i slično,
* subjektivne čimbenike kao što su emocionalni i društveni pritisci, osjećaj nemoći, osjećaj da nema dovoljno podrške i slično.

***Obveze radnika i njihovih predstavnika u svezi stresa***

Članak 36.

(1) Radnici imaju obvezu postupati u skladu s uputama ravnatelja za sprječavanje, uklanjanje ili smanjivanje stresa na radu ili u vezi s radom.

(2) Radnici i njihovi predstavnici imaju obvezu surađivati s ravnateljem radi sprječavanja, uklanjanja ili smanjivanja stresa na radu ili u vezi s radom.

1. ***ZABRANA UPORABE SREDSTAVA OVISNOSTI***

 ***Zabrana pušenja***

Članak 37.

1. U svim prostorima Škole zabranjeno je pušenje duhanskih i srodnih proizvoda, elektroničkih cigareta i biljnih proizvoda za pušenje.
2. Znakovi o zabrani pušenja stavljaju se na vidna mjesta u prostorima Škole.
3. O provođenju stavka 2. ovoga članka skrbi ravnatelj Škole ili od ravnatelja ovlašteni radnik.

***Zabrana konzumiranja alkohola i drugih sredstava ovisnosti***

Članak 38.

1. Radnicima Škole zabranjeno je uzimanje alkoholnih pića i drugih sredstava ovisnosti prije stupanja na rad i tijekom rada te njihovo unošenje u radne prostorije.
2. Ravnatelj ili od ravnatelja ovlaštena osoba dužna je prikladnim mjerama provoditi zabranu uzimanja alkoholnih pića i sprječavati zloporabu sredstava ovisnosti u Školi.
3. Pod prikladnim mjerama iz stavka 2. ovoga članka razumijevaju se mjere primjerene utvrđenim potrebama zaštite na radu, koje u pravilu obuhvaćaju aktivnosti:
* sprječavanja uzimanja alkoholnih pića i drugih sredstava ovisnosti tijekom rada i provođenje zabrane njihovog unošenja u radne prostorije i prostore
* izvješćivanja i osposobljavanja radnika o štetnosti sredstava ovisnosti i njihovom utjecaju na radnu sposobnost
* izrade i provedbe programa prevencije ovisnosti na radnom mjestu u skladu sa stvarnim potrebama
* suradnju ravnatelja sa stručnjakom zaštite na radu, specijalistom medicine rada i povjerenikom radnika za zaštitu na radu u provođenju mjera sprječavanja zloporabe sredstava ovisnosti
* pisano uređivanja postupka provjere radi utvrđivanja je li radnik pod utjecajem alkohola ili drugih sredstava ovisnosti.

***Postupak provjere radi utvrđivanja konzumiranja alkohola i drugih sredstava ovisnosti***

Članak 39.

1. U slučaju osnovane sumnje dopušteno je u Školi provesti postupak provjere radi utvrđivanja je li radnik pod utjecajem alkohola ili drugih sredstava ovisnosti.
2. Provjeru je li radnik pod utjecajem alkohola ili drugoga sredstva ovisnosti, obavlja ravnatelj ili osoba koju on za to pisano opunomoći.
3. Provjera radnika za kojega postoji osnovana sumnja da je pod utjecajem alkohola ili drugih sredstava ovisnosti, može se provesti uz radnikov pristanak.
4. Provjera alkoholiziranosti radnika obavlja se alkometrom ili drugim prigodnim aparatom.
5. Ako se provjerom utvrdi da u organizmu radnika ima alkohola iznad 0,0 g/kg, odnosno više od 0,0 miligrama u litri izdahnutog zraka ili radnik uskrati pristanak za provjeru, smatra se da je pod utjecajem sredstava ovisnosti.
6. O provjeri je li radnik pod utjecajem alkohola ili drugih sredstava ovisnosti vodi se zapisnik.
7. Radnika za kojega se utvrdi da je pod utjecajem alkohola ili drugoga sredstva ovisnosti, ravnatelj je dužan udaljiti s radnog mjesta.
8. Ako radnik odbije napustiti mjesto rada, ravnatelj ili druga osoba koja obavlja provjeru, treba se za pomoć obratiti najbližoj redarstvenoj službi.

***Izuzeće od provedbe postupka provjere radi utvrđivanja konzumiranja alkohola i drugih sredstava ovisnosti***

Članak 40.

Ravnatelj ne smije provesti postupak provjere radi utvrđivanja da li je radnik pod utjecajem sredstava ovisnosti kod radnika koji ima potvrdu da se nalazi u programu liječenja, odvikavanja od ovisnosti ili rehabilitacije, odnosno u izvanbolničkom tretmanu liječenja od ovisnosti i/ili na supstitucijskoj terapiji, ali može predložiti Školskom odboru donošenje odluke o upućivanju radnika na prosudbu radne sposobnosti.

1. ***PRUŽANJE PRVE POMOĆI, ZAŠTITA OD POŽARA, EVAKUACIJA I SPAŠAVANJE***

***Obveza pružanja prve pomoći***

Članak 41.

1. U slučaju ozljede na radu ili iznenadne bolesti radnicima se treba pružiti prva pomoć.
2. Ormarić za prvu pomoć s potrebnim sanitetskim materijalom mora biti postavljen tako da može biti dostupan radnicima u svakoj prigodi te mora biti označen i zaštićen od neovlaštenog korištenja.
3. Prvu pomoć radnicima pružaju za to dva osposobljena radnika, koje pisanom odlukom za pružanje prve pomoći imenuje ravnatelj.
4. Radnici iz stavka 3. ovoga članka obvezni su proći edukaciju za pružanje prve pomoći na koju ih upućuje Škola.
5. Ravnatelj je dužan obavijestiti sve radnike Škole o radniku iz stavka 3. ovoga članka.

***Postupak pružanja prve pomoći***

Članak 42.

1. Radnik kojemu je pružena prva pomoć, treba se odmah uputiti u najbližu zdravstvenu ustanovu odnosno sačekati dolazak hitne medicinske pomoći.
2. Upućivanje u zdravstvenu ustanovu uključuje, u ovisnosti od težine ozljede na radu ili bolesti:
* prijenos ili prijevoz radnika od drugih osoba
* osiguravanje komunikacije kojom će se osigurati prijenos ili prijevoz radnika sredstvima zdravstvene ustanove ili ovlaštenog prijevoznika.

***Postupak u svezi zaštite od požara i provođenja evakuacije i spašavanja***

Članak 43.

1. Škola je dužna poduzeti mjere zaštite od požara i spašavanja radnika te u slučaju nastanka neposrednih i značajnih rizika za život i zdravlje radnika provesti evakuaciju i spašavanje te u svezi s tim:
* izraditi Plan evakuacije i spašavanja
* izraditi Elaborat o internom sustavu i provedbi uzbunjivanja, obavješćivanja i prijema priopćenja,
* odrediti radnike za provedbu uzbunjivanja i obavješćivanja u Školi,
* utvrditi odgovorne osobe u Školi i način prenošenja obavijesti nadležnih javnih službi za zaštitu i spašavanje,
* putem praktične vježbe evakuacije i spašavanja, koja se mora provesti najmanje jednom u dvije godine, izvršiti upoznavanje radnika s planom evakuacije i spašavanja te načinom uzbunjivanja i obavještavanja.
1. Realizacija zadaća iz stavka 1. ovog članka u nadležnosti je ravnatelja Škole.
2. ***IZVJEŠĆIVANJE RADNIKA***

***Obveza ravnatelja o izvještavanju radnika, povjerenika zaštite na radu, stručnjaka zaštite na radu i ovlaštenih osoba***

Članak 44.

1. Ravnatelj je dužan obavješćivati, savjetovati se radnicima i njihovim predstavnicima o svim pitanjima koja se odnose na sigurnost i zdravlje na radu
2. Ravnatelj je dužan obavijestiti radnike, povjerenika radnika za zaštitu na radu, stručnjaka za zaštitu na radu i ovlaštenu osobu ako je s njom ugovorio obavljanje poslova zaštite na radu o svim rizicima i promjenama koje bi mogle utjecati na sigurnost i zdravlje radnika a osobito:
* rizicima vezanim za mjesto rada i narav ili vrstu poslova, o mogućem oštećenju zdravlja te zaštitnim i preventivnim mjerama i aktivnostima u radnim postupcima
* o mjerama pružanja prve pomoći, zaštite od požara, zaštite i spašavanja radnika te o radnicima koji ih provode.
1. ***EVIDENCIJA I ISPRAVE***

***Vođenje i čuvanje evidencija i isprava zaštite na radu***

Članak 45.

1. Ovlašteni radnici Škole dužni su voditi evidenciju i čuvati isprave u svezi sa zaštitom na radu na način i pod uvjetima propisanim zakonom i provedbenim propisima.
2. Osim evidencije iz stavka 1. ovoga članka ravnatelj je dužan osigurati vođenje evidencije o ozljedama na radu, profesionalnim bolestima i nezgodama na radu.
3. Škola je obvezna davati obavijesti i podatke nadležnim tijelima o radnicima Škole, a u svezi provođenja zaštite na radu na način i u postupcima kojima je zajamčena zaštita osobnih podataka tih radnika.

***Određivanje osobe za vođenje evidencije i čuvanje isprava zaštite na radu***

Članak 46.

Ovlaštenje i zaduženje radnika u svezi s vođenjem evidencije i čuvanjem isprava uređuje se ugovorom o radu i aktom o rasporedu radnih obveza.

1. ***OBVEZE PREMA TIJELIMA NADZORA***

***Obveze Škole prema inspekcijskom nadzoru***

Članak 47.

(1) Škola je obvezna obavijestiti tijelo nadležno za inspekcijski nadzor o smrtnoj ozljedi nastaloj u prostoriji ili na prostoru u kojem Škola obavlja rad.

(2) Škola je obvezna obavijestiti tijelo nadležno za inspekcijski nadzor o ozljedi nastaloj u prostoriji ili na prostoru u kojem poslodavac obavlja rad zbog koje je radniku ili osobi na radu pružena hitna medicinska pomoć i zbog koje je ozlijeđena osoba zadržana na liječenju u stacionarnoj zdravstvenoj ustanovi ili dnevnoj bolnici.

(3) Obavijest iz stavka 1. i 2. ovoga članka Škola je obvezna dostaviti odmah po nastanku ozljede.

(4) Smatra se da je Škola ispunila obvezu iz stavka 3. ovoga članka ako je nakon isključenja izvora ozljede, pružanja prve pomoći ozlijeđenoj osobi te pozivanja hitne medicinske pomoći ili zbrinjavanja ozlijeđene osobe u stacionarnu zdravstvenu ustanovu ili dnevnu bolnicu, bez odgađanja obavijestio mjesno nadležni ured tijela nadležnog za inspekcijski nadzor na broj telefona objavljen na službenim stranicama toga tijela ili na jedinstveni telefonski broj za hitne službe 112.

1. ***PRIJELAZNE I ZAVRŠNE ODREDBE***

***Stupanje na snagu Pravilnika***

Članak 48.

Pravilnik o zaštiti na radu ( Klasa:602-03/08-06/18; Ur.broj: 2182/1-44-06-08-1 ) od 6. svibnja 2008. prestaje važiti danom stupanja na snagu novog Pravilnika.

Ovaj Pravilnik stupa na snagu 8 dana nakon objave na oglasnoj ploči Škole.

Ovaj Pravilnik objavljen je na oglasnoj ploči Škole dana 10. veljače 2025.

 Predsjednica Školskog odbora:

 Mirela Jelovina Koštroman, prof.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ravnatelj:

 Mirko Antunović, prof.

 \_\_\_\_\_\_\_\_\_\_\_\_\_\_\_\_\_\_\_

PRILOZI:

PI – popis poslova i radnih mjesta za koja je potrebno provoditi osposobljavanje za rad na siguran način

PII – popis poslova sa posebnim uvjetima rada

PIII – poslovi na kojima se moraju koristiti osobna zaštitna sredsstva

PIV – zapisnik o utvrđivanju alkoholiziranosti radnika

PV- utvrđivanje koncetracije alkohola u krvi u izdahnutom zraku

P.I POPIS POSLOVA I RADNIH MJESTA ZA KOJA JE POTREBNO PROVODITI OSPOSOBLJAVANJE ZA RAD NA SIGURAN NAČIN PREMA ČLANKU 27. ZAKON O ZAŠTITI NA RADU (NN 71/14, 118/14 i 154/14 )

 Naziv radnog mjesta

 1. Ravnatelj

2. Tajnik

3. voditelj računovodstva

4. administrativno -računovodstveni referent

6. Psiholog

7. Pedagog

8. Knjižničar

11. Strukovni učitelj

11. Nastavnik opće obrazovnih predmeta

12. Spremačica

13. Domar

 P. II

 POPIS POSLOVA S POSEBNIM UVJETIMA RADA

 Kod poslodavca su definirana radna mjesta s posebnim uvjetima rada

* + 1. Domar
		2. Domar-kotlovničar

( Prema: "Pravilniku o poslovima s posebnim uvjetima rada" (NN 5/84)).

 Popis radnih mjesta rada s računalom

( Sukladno Pravilniku o sigurnosti i zaštiti zdravlja pri radu s računalom (NN 69/05)).

 Prosječno sati na računalu (h/dan) > 4 sata

 Redni broj Naziv radnog mjesta

1. Tajnik

2. voditelj računovodstva

 3. administrativno-računovodstveni referent

 P. III.

POPIS POSLOVA NA KOJIMA SE MORAJU KORISTITI OSOBNA ZAŠTITNA SREDSTVA S NAZNAKOM SREDSTVA

 Red. br. Naziv posla Osobna zaštitna sredstva

1.Nastavnici kemije : zaštitna kuta, zaštitne rukavice, zaštitna maska, zaštitne naočale

Nastavnik poljoprivredne skupine predmeta: zaštitna kuta, zaštitne rukavice, zaštitna maska, zaštitne naočale

 3. Spremačice: radna kuta, zaštitne gumene rukavice, zaštitna obuća, zaštitna maska

 4. Domar, domar-kotlovničar: zaštitna kapa, zaštitno radno odijelo ili kombinezon, zaštitni prsluksa toplom podstavom, zaštitne cipele sa gumenim rebrastim đonom, zaštitne kožne rukavice, zaštitna kišna kabanica, zaštitne gumene čizme zaštitne naočale prozirne, naglavne slušalice

P. IV. Zapisnik br.\_\_\_\_\_\_\_

ZAPISNIK O UTVRĐIVANJU ALKOHOLIZIRANOSTI RADNIKA

(Temeljem članka 64. Zakona o zaštiti na radu)

OSNOVNI PODACI O ISPITANIKU PITANJA ODGOVORI 1. ZAP. BROJ\_\_

1.Prezime (očevo ime) i ime radnika .

 2.Prebivalište (adresa radnika)

3. Naziv radnog mjesta

4. Mjesto provjere

5. Datum i vrijeme provjere

Nakon što je radnik upozoren da odbijanjem provjere čini prekršaj iz članka 112. stavak 3. Zakona o zaštiti na radu, čijim je člankom 65. stavak 3. utvrđeno da se radnik, ako odbije pristupiti provjeri, smatra da je pod utjecajem alkohola.

 Prema izjavi ispitanik je konzumirao-nije konzumirao alkoholna ili aromatična pića. Navesti koja pića\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, koliko\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , vrijeme posljednjeg konzumiranja\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ . (datum, sati i minuta)

1. Radnik je upoznat sa načinom uporabe alkometra: DA - NE

 2. Radnik utvrđivanje PRIHVAĆA – ODBIJA

P.V. UTVRĐIVANJE KONCENTRACIJE ALKOHOLA U KRVI U IZDAHNUTOM ZRAKU (primjenom instrumenta DRÄGER, Alkotest 7410-ARSM-0641)

REAKCIJA KONCENTRACIJA

Uvidom u Alkometar očitana količina alkohola je \_\_\_\_\_\_\_\_\_\_\_

ZAKLJUČAK: Na osnovi podataka iz zapisnika zaključeno je sukladno članku 64., stavak 2. Zakona o zaštiti na radu slijedeće:

1. Radnik JE – NIJE u alkoholiziranom stanju.

 2. Radnik MOŽE – NE MOŽE nastaviti rad.

3. Radnika TREBA – NE TREBA udaljiti s mjesta rada.

 Primjedbe:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Utvrđivanje alkoholiziranosti radnika proveli su ovlašteni radnici:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ (prezime i ime, stručna sprema) (vlastoručni potpis)

 2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ (prezime i ime, stručna sprema) (vlastoručni potpis)

 Prisutni radnici:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ (prezime i ime, stručna sprema) (vlastoručni potpis)

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ (prezime i ime, stručna sprema) (vlastoručni potpis)

3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_ (prezime i ime, stručna sprema) (vlastoručni potpis) Potpis radnika - ispitanika \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_ , \_\_\_\_\_\_\_\_\_\_\_\_\_ godine